Osaston henkilökuntaan kuuluvilla on todettu lisää koronavirustartuntoja.

Uuden lastensairaalan Taika-osaston henkilöstöllä todettu uusia koronavirustartuntoja, kertoo Helsingin ja Uudenmaan sairaanhoitopiiri.

Uuden lastensairaalan lasten syöpä- ja elinsiirto-osaston Taikan henkilökuntaan kuuluvalla hoitajalla todettiin koronavirustartunta 18.3.2020. Tartunnan saaneen kontaktit selvitettiin ja altistuneet työntekijät asetettiin kotikaranteeniin 19.3.2020.

Osaston henkilökuntaan kuuluvilla on todettu lisää koronavirustartuntoja. Uusien tartuntatapausten osalta on selvitetty altistuneet ja 19 työntekijää on asetettu kahden viikon kotikaranteeniin. Lisäksi kaksi vastaanotolla käynyttä potilasta perheineen on altistunut. Heihin on oltu yhteydessä.

– Noin puolet osaston henkilökunnasta on kotikaranteenissa ja tämä luonnollisesti vaikuttaa toimintaan. Sisäisin siirroin, sijaisjärjestelyin, ylitöillä ja ajanvarausvastaanottojen siirroilla selviämme tästä haastavasta tilanteesta. Tärkeää on nyt saada tartuntaketju katkaistua”, ylilääkäri Eero Jokinen sanoo, HUS:n tiedotteessa.

Yksikössä hoidossa olevien potilaiden vointia seurataan huolellisesti ja perheille annetaan toimintaohjeet.